KIRJALLINEN KYSYMYS E-0504/98 neuvostolle esittäjä(t): Dominique Souchet (I-EDN) (27. helmikuuta 1998)

Aihe: Ajoverkkojen käytön kieltäminen

Komission viimeisimpien esitysten mukaan ajoverkkojen käyttö olisi kiellettyä avomerellä Atlantin valtamerellä ja se olisi edelleen sallittua rannikolla.

Tämä merkitsisi sitä, että ajoverkkojen käyttö olisi kielletty ranskalaisilta kalastajilta, jotka kalastavat valkotonnikalaa, jota esiintyy avomerellä (Azorien lajike), mutta kalastus olisi sallittua espanjalaisille kalastajille, sillä yksi tämän kalalajin (Iberian niemimaan lajike) käyttämistä vaellusreiteistä kulkee Kantabrian rannikkoa pitkin Espanjassa.

Toisin sanoen ajoverkko olisi ¨hyvä kalastusväline¨ (eli on valikoiva, eikä ole häiriöksi merenkululle tai tonnikalan luonnolliselle vaellukselle) niin kauan, kun sitä ei käytetä 12 meripeninkulmaa pitemmillä etäisyyksillä rannikosta ja ¨huono kalastusväline¨, jos sitä käytetään kalastusalueilla, jotka sijaitsevat rannikosta yli 500 kilometrin päässä.

Voisiko neuvosto antaa selvityksen siitä, onko tämän järjestelmän sisältämille eroille tieteellisiä, ekologisia tai teknisiä perusteita ilman, että selitys saa ranskalaiset uskomaan järjestelmän suosivan Espanjaa ja Portugalia heidän kustannuksellaan?

Yhteinen vastaus kirjallisiin kysymyksiin E-0502/98, E-0504/98, E-0506/98, E-0508/98 ja E-0510/98 (6. heinäkuuta 1998)

Neuvosto antoi 8. kesäkuuta 1998 pidetyssä istunnossaan asetuksen, jolla kielletään ajoverkkojen käyttö 1 päivästä tammikuuta 2002 alkaen. Siirtymäkauden aikana kalastusaluksilla saa lippujäsenvaltion luvalla pitää tai käyttää sellaisia ajoverkkoja, joiden pituus on enintään 2,5 kilometriä.

Lukuun ottamatta Itämeren, Belttien ja Juutinrauman vesiä asetusta sovelletaan kaikilla jäsenvaltioiden suvereniteettiin tai lainkäyttövaltaan kuuluvilla vesillä sekä näiden vesien ulkopuolella kaikkiin yhteisön kalastusaluksiin.

Kuten arvoisa parlamentin jäsen tietää, Yhdistyneiden Kansakuntien yleiskokouksen 22. joulukuuta 1989 hyväksymässä päätöslauselmassa N:o 44/225 ja sitä vahvistaneissa myöhemmissä päätöslauselmissa, joista viimeisin on yleiskokouksen 9. joulukuuta 1996 antama päätöslauselma N:o 51/36, kehotetaan toteuttamaan täydellisesti maailmanlaajuinen kielto, joka koskee kaikkea laaja-alaista, ajoverkkoja käyttävää aavan meren pelagista kalastusta.

Alan alueellisen järjestön, kansainvälisen Itämeren kalastuskomission kalastussäännöt, jotka on sisällytetty yhteisön oikeuteen neuvoston asetuksella N:o 88/98 ((EYVL L 9, 15.1.1998. )), sääntelevät ajoverkkojen käyttöä lohen kalastuksessa Itämerellä.

Neuvosto haluaa lisäksi kiinnittää arvoisan parlamentin jäsenen huomion Euroopan parlamentin 28. heinäkuuta 1994 ((EP 182.123/9. )) ja 12. heinäkuuta 1995 ((EP 192.559/67-68. )) antamiin päätöslauselmiin.

Neuvosto ja komissio ovat tietoisia niistä haitallisista taloudellisista ja yhteiskunnallisista vaikutuksista, joita ajoverkkojen kieltämisestä on joillekin kalastuslaivastoille, ja ovatkin sopineet siitä, että on tarpeen säätää yhteisön tasolla laivalla työskenteleviä kalastajia ja kalastusalusten omistajia koskevista asianmukaisista toimista ja erityisistä tukitoimenpiteistä. Kyseisten toimenpiteiden on kuitenkin oltava poikkeuksellisia ja ne on joka tapauksessa katettava asianomaisten jäsenvaltioiden nykyisten rakenneohjelmien talousarvioista.

Komissio toimittaa tässä tarkoituksessa neuvoston käsiteltäväksi mahdollisimman pian perustamissopimuksen 43 artiklaan perustuvan ehdotuksen ad hoc -päätökseksi joukosta tukitoimenpiteitä. Mainittuihin toimenpiteisiin voivat kuulua kalastusalusten muuttaminen, jotta niillä voidaan käyttää varmempia ja valikoivampia pyyntitekniikoita, erityisesti samojen lajien pyytäminen ja liikaa hyödynnettyjen lajien välttäminen; korvaus, jonka avulla laivoilla työskentelevät kalastajat ja kalastusalusten omistajat selviytyvät ajoverkkokalastuksesta luopumisen taloudellisista seurauksista; kalastajien uudelleenkouluttaminen muihin kuin kalastukseen liittyviin tehtäviin tai uusien taitojen opettaminen sekä ajoverkkokalastusta harjoittavien alusten käytöstä poistaminen.